CELEX: 62019TN0525
Language: lt
Date: 2019-07-25 00:00:00
Title: Byla T-525/19: 2019 m. liepos 25 d. pareikštas ieškinys byloje Intering ir kt./Komisija

30.9.2019   
            
            
               LT
            
            
               Europos Sąjungos oficialusis leidinys
            
            
               C 328/64
            
         
      2019 m. liepos 25 d. pareikštas ieškinys byloje Intering ir kt./Komisija
      (Byla T-525/19)
      (2019/C 328/72)
      Proceso kalba: vokiečių
      
         Šalys
      
      
         Ieškovės: Intering SH.P.K. (Obiliq, Kosovas), Steinmüller Engineering GmbH (Gumersbachas, Vokietija), Deling d.o.o. za proizvodnju, promet i usluge (Šići bb, Tuzla, Bosnija ir Hercegovina), ZM- Vikom d.o.o. za proizvodnju, konstruckcije i montažu (Šibenikas, Kroatija), atstovaujamos advokato R. Spielhofen, sudariusios konsorciumą
      
         Atsakovė: Europos Komisija
      
         Reikalavimai
      
      Ieškovės Bendrojo Teismo prašo:
      
                  —
               
               
                  panaikinti 2019 m. birželio mėn. atsakovės, atstovaujamos Europos Komisijos, veikiančios Kosovo vardu ir interesais, sprendimą (apie kurį ieškovė sužinojo 2019 m. birželio 7 d. iš dokumento be datos) — Nr. Ares(2019)3677456-07/06/2019 — pašalinti ieškovę iš tolesnės konkurso procedūros ir neįtraukti jos į galutinį kandidatų sąrašą (Short List) per viešojo pirkimo procedūrą, vykdomą pagal programą „ES parama švaresniam orui Kosove“, skirtą Kosovo B šiluminės elektrinės B1 ir B2 blokų išmetamų dulkių ir NOx kiekiui mažinti — Skelbimo Nr. EuropeAid/140043/DH/WKS/XK.
               
            2019 m. rugpjūčio 2 d. reikalavimai buvo patikslinti taip:
      
                  —
               
               
                  panaikinti 2019 m. birželio 29 d. atsakovės, atstovaujamos Europos Komisijos, veikiančios Kosovo vardu ir interesais, sprendimą (apie kurį ieškovei pranešta 2019 m. birželio 7 d. dokumentu) — Nr. Ares(2019)4979920-30/07/2019 ir Ares D(2019) NA/vk — pašalinti ieškovę iš tolesnės konkurso procedūros ir neįtraukti jos į galutinį kandidatų sąrašą (Short List) per viešojo pirkimo procedūrą, vykdomą pagal programą „ES parama švaresniam orui Kosove“, skirtą Kosovo B šiluminės elektrinės B1 ir B2 blokų išmetamų dulkių ir NOx kiekiui mažinti — Skelbimo Nr. EuropeAid/140043/DH/WKS/XK.
               
            
         Ieškinio pagrindai ir pagrindiniai argumentai
      
      Grįsdamos ieškinį ieškovės remiasi aštuoniais pagrindais.
      
                  1.
               
               
                  Pirmasis ieškinio pagrindas: skaidrumo, proporcingumo ir vienodo kandidatų vertinimo principų pažeidimas, nes atsakovė neišsiaiškino abejonių dėl ieškovių pateiktų dokumentų, nors tokių abejonių jai akivaizdžiai kilo, ir pašalino ieškoves iš tolesnės konkurso procedūros, nesuteikusi joms galimybės išsklaidyti minėtų abejonių.
               
            
                  2.
               
               
                  Antrasis ieškinio pagrindas: skaidrumo ir proporcingumo principų pažeidimas, nes atsakovė nemotyvavo savo sprendimo pašalinti ieškoves iš tolesnės konkurso procedūros ir neleido joms susipažinti su ginčijamo sprendimo pagrindu tapusia išsamia vertinimo ataskaita bei informacija apie į galutinį sąrašą įtrauktų kandidatų pranašumus ir charakteristikas.
               
            
                  3.
               
               
                  Trečiasis ieškinio pagrindas: bendrojo principo, draudžiančio kaip nors keisti viešojo pirkimo dokumentus vykstant konkurso procedūrai, pažeidimas, nes, remiantis atsakovės pranešimu, ieškovių kandidatūros buvo vertinamos remiantis subkriterijais ir išaiškinimais, apie kuriuos nieko nebuvo nurodyta nagrinėjamo pirkimo dokumentuose.
               
            
                  4.
               
               
                  Ketvirtasis ieškinio pagrindas: 2014 m. kovo 11 d. Europos Parlamento ir Tarybos reglamento (ES) Nr. 231/2014, kuriuo nustatoma Pasirengimo narystei paramos priemonė (PNPP II) (1) 5 straipsnio 1 dalies („finansinė parama pagal šį reglamentą atitinka Sąjungos politiką“) ir 5 straipsnio 2 dalies („palaikydama ryšius su valstybėmis narėmis, Komisija padeda įgyvendinti Sąjungos įsipareigojimus siekti didesnio skaidrumo ir atskaitomybės teikiant paramą, be kita ko, viešai atskleidžia informaciją apie paramos apimtis bei paskirstymą ir užtikrina, kad duomenys būtų palyginami tarptautiniu mastu ir su jais būtų galima lengvai susipažinti, jais keistis ir juos skelbti“) pažeidimas, nes pažeisti bendrieji viešųjų pirkimų teisės principai.
               
            
                  5.
               
               
                  Penktasis ieškinio pagrindas: 2014 m. kovo 11 d. Europos Parlamento ir Tarybos reglamento (ES) Nr. 236/2014, kuriuo nustatomos bendros Sąjungos išorės veiksmų finansavimo priemonių įgyvendinimo taisyklės ir procedūros (2) 1 straipsnio 3 dalies („Komisija užtikrina, kad veiksmai būtų įgyvendinami laikantis taikomos priemonės tikslų ir veiksmingos Sąjungos finansinių interesų apsaugos principų“) ir 1 straipsnio 6 dalies („atitinkamais atvejais pasitelkusi dialogą ir bendradarbiaudama su šalimis partnerėmis ir regionais partneriais, Sąjunga siekia skatinti, plėtoti ir konsoliduoti demokratijos, teisinės valstybės bei pagarbos žmogaus teisėms ir pagrindinėms laisvėms principus, kuriais ji pagrįsta“) pažeidimas, nes pažeisti bendrieji viešųjų pirkimų teisės principai.
               
            
                  6.
               
               
                  Šeštasis ieškinio pagrindas: dokumento „Viešieji pirkimai ir dotacijos Europos Sąjungos išorės veiksmų srityje — Praktinės gairės“ (galioja nuo 2018 m. rugpjūčio 2 d.) (PRAG) nuostatų pažeidimas, atsižvelgiant į šios procedūros mastą ir perkančiosios organizacijos apibrėžtas (pirmiau nurodytas) skelbimo apie pirkimą nuostatas, visų pirma jo 17 punktą.
               
            
                  7.
               
               
                  Septintasis ieškinio pagrindas: 2001 m. gegužės 30 d. Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (3) nuostatų pažeidimas, nes atsakovė nemotyvavo savo sprendimo pašalinti ieškoves iš tolesnės konkurso procedūros ir neleido joms susipažinti su ginčijamo sprendimo pagrindu tapusia išsamia vertinimo ataskaita bei informacija apie į galutinį sąrašą įtrauktų kandidatų pranašumus ir charakteristikas.
               
            
                  8.
               
               
                  Aštuntasis ieškinio pagrindas: 2012 m. spalio 25 d. Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (4) („Finansinis reglamentas“) nuostatų pažeidimas, nes priežastys, dėl kurių buvo atmestas ieškovių prašymas leisti dalyvauti konkurso dokumentuose (contract notice) nurodytoje procedūroje, nebuvo pakankamai motyvuotos.
               
            
         (1)  2014 m. kovo 11 d. Europos Parlamento ir Tarybos reglamentas (ES) Nr. 231/2014, kuriuo nustatoma Pasirengimo narystei paramos priemonė (PNPP II) (OL L 77, 2014, p. 11).
      
         (2)  2014 m. kovo 11 d. Europos Parlamento ir Tarybos reglamentas (ES) Nr. 236/2014, kuriuo nustatomos bendros Sąjungos išorės veiksmų finansavimo priemonių įgyvendinimo taisyklės ir procedūros (OL L 77, 2014, p. 95).
      
         (3)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001, p. 43; 2004 m. specialusis leidimas lietuvių k., 1 sk., 3 t., p. 331).
      
         (4)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012, p. 1). Nebegalioja, panaikintas 2018 m. liepos 18 d. Europos Parlamento ir Tarybos reglamentu (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018, p. 1).